Her er snekkerbuksen «død»
Russetiden er rett rundt hjørnet og kampen om den feteste outfiten er godt igang. På Oslo Handelsgymnasium er det kun ett plagg som gjelder. Eirik Holsen Kvello (18) forteller at det ikke er mange snekkerbukser i syne på skolen hans. Kvello var en av flere russ som deltok på russeverksted i aulaen på Oslo Handelsgymnasium, tidligere denne uken. – Snekkerbukse er mye billigere enn dress. Dressen er kanskje ikke den beste investeringen, ler han. – Er snekkerbuksen «død»? – I hvert fall på denne skolen. Men den er fortsatt populær andre steder. Bruker 15.000 kroner Kvello bruker 3000 kroner på dress og tilbehør. Noen bord unna sitter Ragna Jørstad (19) som bruker rundt 8000 kroner. – Det er fordi jeg har kjøpt to dresser og får folk til å sy på merker for meg, sier Jørstad. Er rask sjekk viser at russedressene fra Russedress.no koster mellom 1300 og 2000 kroner. Hos Russeservice får du den billigste russedressen til 1000 kroner.  VG har tidligere skrevet om hvordan aktørene som selger utstyr til russen har samme eier og i praksis har monopol på russemarkedet. En annen VG snakker med, Aleksander Mjaaseth (18), estimerer at han har brukt rundt 15.000 kroner på russeklær. Det er flere av russen VG møter som har brukt flere tusen kroner på klærne.  Og det er vanlig å få besteforeldre til å sy på merkene for dem, forklarer venninnen Anine Stenersen (18). – Det tar faktisk ganske lang tid og er litt vanskelig, sier hun. Jentene forteller at det er glitter og stjerner som gjelder.  – Malerier på ryggen er også veldig fancy, forteller Jørstad.  Ingse Søvik (19) og Julie Mevold (18) er godt i gang med nettopp det. De synes dressen bør representere noe originalt samtidig som man har etternavn, år og skolens patch sydd på. – Det er viktig at du har noe som sier litt om hvem du er som person, forteller Ingse. Ingse påpeker at dressen er noe man skal gå med i en drøy måned. Derfor mener hun at det bør være litt særpreg på dressen.  Både hun og Julie ser frem til å feire 13 års skolegang i de nymalte dressene. Flere russetrender Det er russedresser det selges mest av, mens færre velger snekkerbukser, bekrefter Russeservice til VG. De forteller også om flere tendenser i russemoten. – Rødrussen er fremdeles størst, men avgangselevene velger nok mer farge ut ifra personlig smak enn til linjetilhørighet, sier Ove Kristen Tufte i Russeservice.no. Han vil ikke oppgi salgstall, men sier kundene liker et stort utvalg av passformer og et generelt godt vareutvalg. På Oslo Handelsgymnasium er det imidlertidlig fargen blå som gjelder. Kvello mener dressen skal representere både miljø, skole og eventuelt buss.  Selv er han vandreruss og med få uker igjen før kickstart, ser han frem til å feire 13 års skolegang i de mørkeblå dressene. – Det er utrolig deilig å være ferdig, ler han. Sjekk ut videoen under å se hvordan russen stylet dressen i fjor:
Norske russ bruker opptil 8000 kroner på russeklær og tilbehør, og deler sine tips for styling av dressen. Ifølge Russeservice.no er russedressene fortsatt populære, mens færre velger snekkerbukser. Dressen skal representere miljø, skole og eventuell buss. Mange russ legger vekt på å ha en original og personlig dress, med etternavn, år og skolens lapp sydd på.